Bok-slot Lood dalk lank op kantlyn | Netwerk24
06 November 2019 16:20
Die uitslae van 'n skandering vandeesweek sal bepaal wanneer die Springbok-slot Lood de Jager hom by die Engelse rugbyklub Sale in Manchester gaan aansluit.
Lood de Jager hou sy skouer vas nadat hy in die WB-eindstryd beseer is. Foto: Getty Images
Die 26-jarige De Jager se Wêreldbeker (WB)-eindstryd teen Engeland is Saterdag in Jokohama in die 21ste minuut met 'n skouerbesering kortgeknip. Franco Mostert het hom in die kragmeting vervang wat die Bokke met 32-12 gewen het.
Die verwagting is dat De Jager hom eers volgende jaar by sy nuwe klub sal aansluit. Volgens rugbypass.com kan die slot 'n hele rukkie op die kantlyn wees.
De Jager was sedert November 2016 by die Blou Bulle.
Sale se afrigter, Steve Diamond, het bevestig dat De Jager Woensdag 'n skandering sou ondergaan.
"Ons kyk waarskynlik na 'n operasie wat hom drie of vier maande uit aksie sal hou."
De Jager het in die WB-toernooi sy plek tot in die beginspan vir die eindstryd oopgespeel. Die eindstryd was De Jager se 45ste toets.
Die Bok-skrumskakel Faf de Klerk is intussen twee weke verlof deur Diamond gegun. Dié breier verwag dat De Klerk, sowel as Engeland se Tom Curry en Mark Wilson met hulle Europese Kampioenebeker-tuiswedstryd op 24 November teen La Rochelle terug op hul pos sal wees.
Sale spog met 'n rits Springbokke en Suid-Afrikaners.
Benewens De Klerk, is Coenie Oosthuizen, Rohan Janse van Rensburg, Robert du Preez, Jean-Luc du Preez, Dan du Preez, Akker van der Merwe en Jono Ross almal by dié klub. – Sportredaksie